คาดตลาดจยย.ปีนี้พุ่ง 11% รับกระแสศก.ฟื้น
ผู้บริหารยามาฮ่าประเมินตลาดรถจักรยานยนต์ปีนี้โต 11% ประกาศเดินหน้าแผนธุรกิจตั้งเป้ายอดจำหน่ายปีนี้โต 12% เหนือตลาด
9 ก.พ. 2553

ผู้บริหารยามาฮ่าประเมินตลาดรถจักรยานยนต์ปีนี้โต 11% ประกาศเดินหน้าแผนธุรกิจตั้งเป้ายอดจำหน่ายปีนี้โต 12% เหนือตลาด
 



ประพันธ์ พลธนะวสิทธิ์
นายประพันธ์ พลธนะวสิทธิ์ รองประธานกรรมการบริหาร บริษัท ไทยยามาฮ่ามอเตอร์ เปิดเผยว่า จากการวิเคราะห์แนวโน้มเศรษฐกิจ อัตราการเติบโตของจีดีพีในปี 2553 จะอยู่ที่ประมาณ 3.3-5.3% จากปีก่อนเฉลี่ยอยู่ที่ประมาณลบ 3% ซึ่งน่าจะทำให้ตลาดรวมรถจักรยานยนต์เติบโตถึง 11% ซึ่งปัจจุบันตัวเลขตลาดรวมอยู่ที่ 1.7 ล้านคัน 
อย่างไรก็ตาม บริษัทฯ ได้คาดการณ์ภาพรวมของตลาดรถจักรยานยนต์ในปี 2010 ว่า ราคาน้ำมันของตลาดโลกที่เพิ่มขึ้น รวมถึงสภาวะการเมือง จะส่งผลกระทบถึงเศรษฐกิจภายในประเทศ 
“แต่ก็ยังมีปัจจัยบวกด้านอื่นๆ เช่น ราคาผลผลิตทางการเกษตรมีแนวโน้มสูงขึ้น การส่งออกเติบโต จำนวนของนักท่องเที่ยวเพิ่มขึ้น นโยบาย “ไทยเข้มแข็ง” ต่อเนื่อง ความเชื่อมั่นของผู้บริโภคมีแนวโน้มมากขึ้น การลงทุนของภาครัฐ และเอกชนที่เพิ่มขึ้น จะเป็นตัวแปรทำให้ตลาดรถจักรยานยนต์มีการเติบโต” นายประพันธ์กล่าว 
ทั้งนี้ บริษัทฯ ตั้งเป้าการขายอยู่ที่ 4.8 แสนคัน และทำให้ยามาฮ่ามีอัตราการเติบโตถึง 12% เมื่อเทียบกับปีที่ผ่านมาที่คาดว่าจะติดลบ 10% โดยมีส่วนแบ่งการตลาดอยู่ที่ 28% หากดูเฉพาะรถจักรยานยนต์ประเภทออโตเมติก บริษัทมีส่วนแบ่งถึง 47% ของตลาดรวม